Brasilialainen graffiti: "Islam on rauha"
**Rauhan uskonto** on ilmaisu, jota käytetään islaminuskosta, kun halutaan korostaa eroa islamin ja islamilaisen terrorismin välillä. Käsitteen teki tunnetuksi Islamilainen yhteistyöjärjestö OIC vuonna 1996. Tämän jälkeen Yhdistyneiden kansakuntien ihmisoikeuskomissio antoi lausunnon, jonka mukaan islam usein ja virheellisesti liitetään ihmisoikeusrikkomuksiin ja terrorismiin. Ilmaisua alkoivat pian käyttää sarkastisessa mielessä islamin arvostelijat.

Ilmaisun yleistyminen
---------------------

Vaikka "rauhan uskonnosta" puhuttiin satunnaisesti jo aikaisemmin, käsite yleistyi vuoden 1996 jälkeen. Syynä oli Islamilaisen yhteistyöjärjestön OIC:n Teheranin kokouksessa vuonna 1996 laatima julkilausuma "*Defamation of Islam*", jonka se pyrki saamaan Yhdistyneiden Kansakuntien hyväksyttäväksi. Pakistanin suurlähettiläs Munir Akram piti YK:n ihmisoikeuskomissiolle puheen, jonka mukaan julkilausuma kutsui "osallistumaan käytännölliseen ja rakentavaan työhön islamin vastaista kielteistä propagandaa vastaan, poistamaan ja korjaamaan väärinkäsitykset ja esittämään islamista oikean kuvan rauhan ja suvaitsevaisuuden uskontona."  Ihmisoikeuskomissio hyväksyi sen 1999 muunnetussa muodossa nimellä *"Defamation of religions".* Julkilausuma käsitteli kaikkia uskontoja, mutta vain islam mainittiin nimeltä. Komissio esitti "syvän huolensa siitä, että islam usein ja virheellisesti liitetään ihmisoikeusrikkomuksiin ja terrorismiin."

Vuoden 2001 islamilaisen terrori-iskun jälkeen New Yorkin kaksoistorneihin presidentti George Bush (2001–2009) piti puheen, jossa hän lausui: "Terrorin kasvot eivät edusta oikeaa islamia - -  Islam on rauhaa."  Bush viittasi usein islamiin rauhan uskontona. Samoin teki hänen seuraajansa Barack Obama (2009–2017). 

Ilmaisun ironinen käyttö on yleistä. Se liittyy esimerkkeihin, joissa muslimit ovat syyllistyneet väkivallan käyttöön.

Tarkoittaako "islam" rauhaa?
----------------------------

Noin 5000 muslimin mielenosoitus Haagissa, Hollannissa Salman Rushdien julkaisemaa Saatanalliset säkeet -kirjaa vastaan.
Yleisen väitteen mukaan arabian sana "islam" tarkoittaa suomeksi rauhaa. Sekä muslimit että arabian kielen tutkijat ovat kuitenkin todenneet, että näin ei ole. Sana islam tarkoittaa alistumista. Islamoppaan mukaan mukaan "Islam tarkoittaa alistumista ja tottelevaisuutta, eli täydellistä antautumista Jumalan johdatuksen varaan." Bernard Lewis kirjoittaa, että sanajuuri S-L-M tarkoittaa arabiassa turvallista, vahingoittumatonta tai ehjää. Juuresta johtuvat sanat tarkoittavat rauhaa tai alistumista. Parhaiten tunnettu johdos *salam* tarkoittaa rauhaa, ei kuitenkaan sodan vastakohtana vaan rauhallisuutta, turvallisuutta ja alistumista. Sana "islam" tarkoittaa alistumista etenkin Jumalan tahtoon ja "muslimi" tarkoittaa alistuvaa. Juuri tässä merkityksessä, täydellisenä antautumisena Jumalan tahtoon sana "islam" on aina ymmärretty muslimien keskuudessa. 

Myös muslimit voivat joissakin tapauksissa kertoa, että "islam" tarkoittaa rauhaa. Näin teki esimerkiksi Turkin uskon asioiden viraston (Diyanet) johtaja, prof. Ali Bardakoglu puheessaan paaville vuonna 2006: "Islam tarkoittaa rauhaa. Sen perustana on uskoa Jumalaan - - " Itäkeskuksen pakistanilaisen moskeijan imaami bu Hamza Naimi toteso, että "islamin perusmerkitys on rauha".

Opetushallitus korostaa verkkosivuillaan sanan "islam" yhteyttä rauhaan: "Sana ’islam’ tulee samasta kantasanasta kuin sana ’salam’, joka tarkoittaa rauhaa."

Sota ja islamilainen maailma
----------------------------

Samuel P. Huntington on selvitellyt islamin ja sotaisuuden suhdetta ja toteaa, että islamilaisissa maissa väkivallan taso on korkea. Huntingtonin mukaan muslimeilla esiintyi 1990-luvulla konflikteja naapureidensa kanssa enemmän kuin minkään muun kulttuurin kansoilla. Esimerkiksi vuonna 1993 oli käynnissä 59 etnistä konfliktia, joista muslimit olivat osapuolena joka toisessa. Islamin sisäisiä konflikteja oli myös enemmän kuin missään muussa kulttuuripiirissä. Muslimiyhteiskunnat ovat myös militarisoituneempia kuin muiden kulttuuripiirien maat laskettuna sotilaiden ja sotilasbudjettien suhteellisina osuuksina. Suhtautuminen poikkeukselliseen väkivaltaiseen ISIS -kalifaattiin ei missään muslimimaassa ollut täysin kielteistä, vaikka enemmistö maailman muslimeista olikin sitä vastaan. Myönteisimmin ISIS-kalifaattiin suhtauduttiin Nigeriassa (14%), Malesiassa (11%) ja Senegalissa (11%), Pakistanissa (8%) ja Turkissa (8%).

Muslimimaissa uskonnollisten vähemmistöjen vainoaminen on yleistä. Open Doors -järjestön mukaan kristittyjä vainottiin vuonna 2020 eniten Pohjois-Koreassa. Listan seuraavat seitsemäntoista maata olivat joko muslimienemmistöisiä tai sellaisia, joissa oli suuri muslimiväestö.

Keskustelu aiheesta
-------------------

Näkemys islamista rauhan uskontona on saanut sekä kannattajia että vastustajia. Jälkimmäiset käyttävät ilmaisua yleensä sarkastisesti.  Professori Jaakko Hämeen-Anttila toteaa *Islamin käsikirjassa*, että "islam on toisaalta myös vahvasti rauhan uskonto. Valtaosa muslimeista kautta aikojen on elänyt rauhassa*."*  Myöhemmin hän on kieltänyt kutsuneensa islamia rauhan uskonnoksi.

Suomalaiset sotahistorioitsijat ovat väittäneet, että keskiajalla kalifien oli vaikea saada armeijaan sotilaita, koska islam oli rauhan uskonto. Useimpien tutkijoiden mukaan kalifien politiikka ei johtunut pasifismista, vaan siitä, että kalifit eivät luottaneet kapinaherkkiin beduiineihin.

Muslimien näkökulma
-------------------

Mielenosoitus Australian Sydneyssä 2012 osoitti, että jotkut muslimit kannattavat šarian määräämää rangaistusta profeetan pilkkaamisesta. 
Ajatus "rauhan uskonnosta" perustuu klassiseen islamiin, missä kehitettiin 800-luvulla oppi *dar al-islamista* eli islamin tai alistumisen alueesta sekä *dar al-harbista* eli sodan alueesta. Muslimien velvollisuutena oli valloittaa sodan alue ja yhdistää koko maailma *dar al-islamiin,* jolloin sodan alue katoaa.  Muslimiveljeskunnan pääteoreetikko Said Qutb tiivisti asian seuraavasti: *"Kyllä, se on rauhan uskonto, mutta siinä mielessä, että islam pelastaa ihmiskunnan palvomasta ketään muuta kuin Allahia ja alistaa kaikki kansat Jumalan määräysvaltaan."*  Metafora islamista rauhan alueena näkyi siinä, että kalifaatin pääkaupunki Bagdad tunnettiin satojen vuosien ajan nimellä *Madinat al-Salam* eli "Rauhan kaupunki".

Puhe islamista "rauhan uskontona" ei ole saanut osakseen täyttä hyväksyntää muslimien keskuudessa. Ajatollah Khomeini, šiialaisuuden johtava auktoriteetti 1900-luvulla, kannatti islamilaista maailmanvaltaa, joka luodaan imaamin johdolla globaalissa valloitussodassa. Khomeini lausui: 

*Ne, jotka eivät tiedä mitään islamista, teeskentelevät että islam puhuu sotaa vastaan. He ovat älyttömiä. - - On satoja muita Koraanin kohtia ja haditheja, jotka kehottavat muslimeita arvostamaan sotaa ja taistelua. Merkitseekö se sitä, että islam on uskonto, joka kieltää miehiä käymästä sotaa? Minä syljen niiden tomppeleiden päälle, jotka väittävät sellaista*.

Katso myös
----------

* Jihad

* Šaria
* Islamin länsimainen apologia
* Islamofobia
* Väkivalta Koraanissa

Lähteet
-------

* Khomeini, imaami: *Ajatollahin ajatuksia. Poliittisia, filosofisia, yhteiskunnallisia ja uskonnollisia kannanottoja*. Jean-Marie Xavièren ranskankielisestä tekstivalikoimasta suomentanut Armas J. Pulla. Hämeenlinna: Karisto, 1980. ISBN 951-23-1655-2.
* Fukuyama, Francis: *The Origins of Political Order: From Prehuman Times to the French Revolution*. profile books, 2011. ISBN 978-1-84668-257-5.
* Huntington, Samuel P.: *Kulttuurien kamppailu ja uusi maailmanjärjestys*. (The clash of civilizations: Remaking of world order, 1996.) Suomentanut Kimmo Pietiläinen. Helsinki: Terra cognita, 2003. ISBN 952-5202-72-0.
* Hämeen-Anttila, Jaakko: *Islamin käsikirja*. Helsinki: Otava, 2004. ISBN 951-1-18669-8.
* Hämeen-Anttila, Jaakko: *Uusi islamin käsikirja*. Otava, 2017. ISBN 978-951-1-29827-4.
* Lyhyt johdatus Islamiin *Islamopas.com*.  2000-2021.
* Lewis, Bernard: *Race and Slavery in the Middle East*. Oxford University Press, 1990. ISBN 978-0-19-596283-0. Teoksen verkkoversio.
* Lewis, Bernard: *Islam: The Religion and The People*. Prentice Hall Wharton School Publishing, 2009. ISBN 978-0-13-223085-8. Teoksen verkkoversio.
* Malkki, Janne, Marjomaa, Risto, Raitasalo, Jyri, Karasjärvi, Tero & Sipilä, Joonas: *Sodan historia*. Otava, 2008. ISBN 978-951-1-21885-2..
* Nikunen, Kaarina: *Politics of Irony as the Emerging Sensibility of the Anti-Immigrnt Debate. Teoksessa: Affectivity and Race. Studies from Nordic Contexts, Toim. Andreassen, Nikke & Vitus, Kathrine*, s. 21–42. Routledge, 2015. ISBN 978-1472453495.
* Opetushallitus: Islamin uskonnon oppimäärän käsitteitä  2021. Opetushallitus. Viitattu 15.8.2022.

### Lähteet

1. ↑  "Religion of Peace" *Google Books Ngram Viewer*.  4.10.2020.
2. ↑  David Littman: Islamism Grows Stronger at the United Nations *Middle East Quarterly, 1999, vol. 6 (3), s. 59–64*.  1999. Middle East Forum.
3. ↑  UN Commission on Human Rights: Defamation of Religions *Commission on Human Rights resolution 1999/82*.  1999. Viitattu 4.10.2020.
4. ↑  "Islam is Peace" Says President  17.9.2001. The White House.
5. ↑  Mary Kate Cary,: Islam Is a Religion of Peace? Fine, but Let's See Some Proof *U.S.News*.  6.4.2009. Viitattu 5.10.2020.
6. ↑  Rosen, Mike: Rosen: Obama’s claim that "Islam is a religion of peace" is a fantasy *The Denver Post*.  27.3.2015. Viitattu 4.10.2020.
7. ↑  Religion of peace is a matter of interperetation *Holy Irony*.  14.8.2018. Viitattu 16.11.2021.
8. ↑  Nikunen 2015 , s. 31. "Islam is referred to as a religion of peace in a clearly ironic tone that suggests the opposite, as illustrated in the Scripta blog post by Halla-Aho (21.9.2006)"
9. ↑  Islamopas, 2000–2021
10. ↑  Hämeen-Anttila, 2004, s. 157
11. ↑  Islamopas  2000–2021. Islamopas.com.
12. ↑  Lewis, 2009, s. 8
13. ↑  Islam tarkoittaa rauhaa.Sen perustana on uskoa Jumalaan,jokainen kulkee kohti Jumalaa yksin ja vapaasti, *Vatican Radio*.  30.11.2006.
14. ↑  Haikala, Topias & Jämsä, Esko: Suomalaisen islamkoulun perustaja: "Tärkeää ei ole, millä nimellä kutsut itseäsi, vaan mitä teet" *Kirkko ja kaupunki*.  16.10.2017.
15. ↑  Opetushallitus, 2021
16. ↑  Huntington, 2003, s. 328
17. ↑  Huntington, 2003, s. 330
18. ↑  Lipka, Michael: Muslims and Islam: Key findings in the U.S. and around the world  9.8.2017. Pew Research Center. Viitattu 8.1.2021.
19. ↑  World Watch List 2020. 50 maata, joissa on vaarallisinta elää kristittynä *Open Doors*.  15.1.2020. Viitattu 9.1.2021.
20. ↑  Alfons Valtonen: Islam on rauhan uskonto *Kirkko ja Kaupunki*.  3.06.2013.
21. ↑  Islam on rauhan uskonto? *Rauhan uskonto*.  7.3.2008. Viitattu 4.10.2020.
22. ↑  Elizabeth Poole - Eva Haifa Giraud - Ed de Quincey: Tactical interventions in online hate speech: The case of #stopIslam.  *New Media & Society*, 2020, 23. vsk, nro 6, s. 1415-1442. Artikkelin verkkoversio.
23. ↑  Jaakko Hämeen-Anttila: *Islamin käsikirja. 1. painos*, s. 158. Otava, 2012.
24. ↑  Hämeen-Anttila 2017, s. 25 "Onko islam sitten rauhan uskonto? Jos netin keskustelupalstoja uskoo, johtavat islamintutkija Suomessa väittävät näin. Näiden omista teksteistä tällaisia väitteitä ei kuitenkaan löydy."
25. ↑  Malkki, Janne, Marjomaa, Risto, Raitasalo, Jyri, Karasjärvi, Tero & Sipilä, Joonas: *Sodan historia*, s. 80. Otava, 2008. ISBN 978-951-1-21885-2.
26. ↑  Fukuyama, 2011, s. 192
27. ↑  Lewis, 1990, s. 64
28. ↑  Hämeen-Anttila, Jaakko: *Islamin käsikirja*, s. 33. Otava, 2004.
29. ↑  Zawātī, Ḥilmī M: *Is Jihād a Just War?: War, Peace, and Human Rights Under Islamic and Public International Law. Studies in religion and society. 53*, s. 50. E. Mellen Press. 2001. Teoksen verkkoversio.
30. ↑  Sayyid Qutb: Was Islam spread by the sword? *Islam Question and Answer*.  31.7.2003.  (englanniksi)
31. ↑  Bennison, A. K.: *The great caliphs. The golden age of abbasid empire*, s. 70. Tauris, 2011. (englanniksi)
32. ↑  Ajatollah Khomeini: *Ajatollahin ajatuksia*, s. 17–18. Karisto, 1980.
33. ↑  Ayatollah Ruhollah Khomeini: *Islam is Not a Religion of Pacifists. Teoksessa: Anti-American Terrorism and the Middle East. (toim. Barry Rubin & Judith Colp Rubin*, s. 29. Oxford University Press, 2002 (1942) "Those who know nothing of Islam pretend that Islam counsels against war. Those [who say this] are witless. There are hundreds of other [Koranic] psalms and hadiths [sayings of the prophet] urging Muslims to value war and to fight. Does all that mean that Islam is a religion that prevents men from waging war? I spit upon those foolish souls who make such a claim.".